Liittovaltion vaalilautakunta ja Yhdysvaltain telehallintovirasto saavat pian uutta tutkittavaa, mikäli uskomme Donald Trumpia.

Presidentti Donald Trump uhittelee jälleen Twitterissä ja kohteena on – jälleen – viihdeohjelma Saturday Night Live.

Presidentti uhkaa käynnistää liittovaltiotason tutkinnan, mikäli hänen pilkkaamisensa ruudussa ei lopu.

– On todella uskomatonta, että show kuten SNL – ei hauskaa, ei lahjakasta – käyttää kaiken aikansa saman henkilön (minun) pilkkaamiseen uudelleen ja uudelleen, Trump rähjää Twitterissä.

– Pitäisikö liittovaltion vaalilautakunnan tai/ja telehallintoviraston tutkia tämä? POTUS kyselee.

Trump twiittasi samassa yhteydessä myös oman tulkintansa kannatusluvuistaan:

– Täysin yksipuolista medialta ja suurimmalta osin valeuutisia. Vaikea uskoa, että voitin ja tulen voittamaan. Toimeni presidenttinä hyväksyy 52 prosenttia ihmisistä ja 93 prosenttia republikaaneista. Sorry vaan, presidentti kehuskeli.

Trumpilla lienevät luvut jälleen sekoittuneet, sillä maaliskuussa tehdyn mittauksen mukaan (Presidential Job Approval Ratings) vain 39 prosenttia kyselyyn vastanneista hyväksyy hänen toimensa ja 57 prosenttia ei hyväksy.

SNL vastasi Trumpin twiittiin sunnuntaina:

– Komediaohjelmilla ei ole minkäänlaisia velvollisuuksia poliitikkoja kohtaan, mitä tulee niiden sisältämään satiiriin, laki- ja rikosasioihin perehtynyt kolumnisti Elura Nanos kirjoittaa.

– Telehallintovirasto ymmärtää kyllä perustuslain ensimmäisen lisäyksen, joka kieltää rajoittamasta sananvapautta tai lehdistön vapautta. Tämä tarkoittaa, että puheen sensuroiminen poliittisessa kontekstissa on niin laitonta kuin olla ja voi. SNL on satiirinen ohjelma ja se on pilkannut jokaista presidenttiä Gerald Fordin ajoista lähtien. Trump unohtaa, että hän itse toimi ohjelman isäntänä toukokuussa 2004 ja marraskuussa 2015.